Алжырская хакерская суполка “El Moujahidin” зрабіла дэфэйс афіцыйнага сайта Нацыянальнага акадэмічнага драматычнага тэатра імя Якуба Коласа. Мяркуючы па кэшу пошукавай сістэмы Google узлом сайта адбыўся 9 чэрвеня не раней 4:01:14 GMT і не пазней 16:01:57 GMT. Зараз замест інфармацыі пра тэатр наведнікі сайта бачаць надпіс “Hacked by El Moujahidin” , лагатып суполкі і тэкст, які патрабуе паведаміць свайму ўраду пра Палестыну, каб спыніць забойства ЗША іначай узломы сайтаў працягнуцца. Хакерская суполка “El Moujahidin” стала вядомая пасля кібер-атакі на “Air France” — сайт гэтай кампаніі быў таксама дэфэйснуты 30 сакавіка. Згодна дадзеных архіва ўзломаў “H M1RROR” сайт коласаўскага тэатра цярпеў ад хакераў і раней: у шэрагу іншых беларускіх сайтаў ён быў дэфэйснуты суполкай Team_CC 27 красавіка. Найбольш вядомая хакерская атака на віцебскія сайты адбылася ў жніўні 2011 года — тады туніскія хакеры ўзламалі сайт Упраўлення ўнутраных спраў Віцебскай вобласці.